Herrie oor Mej. SA-hoopvol se twietsBianca Schoombee (Foto: Instagram) ŉ Model is haar kontrak, en hoop om vanjaar die Mej. Suid-Afrika kroon te dra, kwyt nadat sy onder hewige kritiek deurgeloop het vir haar ou twiets, wat as rassisties bestempel is. Alessandrio Bergman, direkteur van Sync Model Management wat tot Donderdag nog vir Bianca Schoombee verteenwoordig het, het in ŉ verklaring gesê dat hulle saam ooreengekom het dat hul paadjies na dié voorval skei. Al Schoombee se kontrak-veldtogte is ook intussen gekanselleer. Dié agentskap het Schoombee nog vroeër die week probeer verdedig in die kritiek wat teen haar inskrywing vir die Mej. SA-kompetisie afgevuur is. Hulle het wel later in die verklaring gesê hulle moes haar nie verdedig nie en dat hulle jammer daaroor is. Sy het Woensdag haar sowat 8 000 volgelinge op Twitter in kennis gestel dat sy vir die gesogte skoonheidskompetisie ingeskryf het, wat vanjaar weens die Covid-19-pandemie aanlyn aangebied word. Kort daarna het mense in die kommentaarveld begin vertel dat sy in die verlede rassistiese aanmerkings gemaak het en teen mense op grond van hul gewig gediskrimineer het. Die hutsmerk #BiancaMustFall het binne etlike ure ŉ tendens op Twitter geword en dit het Schoombee genoop om haar aan die Mej. SA-kompetisie te onttrek. Die twiets is verwyder en Schoombee het haar na Instagram gewend om haar stilte oor die herrie te verbreek. Sy het gesê dié twiets is in September 2014 gemaak toe sy 14 jaar oud was, maar sy dat sy nou ŉ ander mens as volwassene is. Bianca Schoombee (Foto: Instagram) “Goeiemôre Suid-Afrika. In die lig van my twiets van ses jaar gelde, toe ek 14-jaar oud was, wil ek graag om verskoning vra. Maar ek wil julle ook almal bewus maak daarvan dat ek gegroei het as ŉ mens en dit is nie meer wie ek is of waarvoor ek staan nie,” skryf sy. Sy sê sy het vrede gemaak met haar verlede deur daaroor te bid en dat sy sosiale media gebruik om haarself te verbeter, om met vriende en volgelinge te kommunikeer en om mense te inspireer. “Dit is belangrik om jouself te vergewe. Ek hoop regtig dat Suid-Afrika my kan vergewe vir hierdie kinderagtige plasings, want ek het myself vergewe en aanbeweeg,” het sy bygevoeg. Bianca Schoombee (Foto: Instagram) Bergman het bevestig dat Schoombee se kontrak beëindig is omdat sy kontrakbreuk gepleeg het. “Ons agentskap verdra nie enige vorm van rassediskriminasie nie en glo in diversiteit, asook gelykheid. Een van die vereistes is dat ons modelle se sosialemediaplatforms eerbaar moet wees en nie enige bewyse van wangedrag, slegte optrede, naaktheid, vloekwoorde of die gebruik van onwettige dwelms mag bevat nie. Stephanie Weil, die uitvoerende hoof van die Mej. SA-kompetisie, het vroeër aan die media gesê hulle beoordeel inskrywings eers nadat die inskrywingsdatum vir die kompetisie gesluit het. Weil het benadruk dat geen finalis of semi-finalis by onetiese voorvalle of optrede betrokke kan wees wat die kompetisie in ŉ swak lig kan stel nie.